b'\n_START_ARTICLE_\nSanitarno in\xc5\xbeenirstvo\n_START_SECTION_\nZgodovina poklica\n_START_PARAGRAPH_\nKoncept dela sanitarnega in\xc5\xbeenirja izvira iz ZDA, kjer so v za\xc4\x8detku dvajsetega stoletja oblikovali profil tehni\xc4\x8dnega strokovnjaka za javno zdravje, ki se ukvarja z re\xc5\xa1evanjem zdravstvenih problemov preskrbe s pitno vodo, osebno higieno, ravnanjem z odpadki in odpadnimi vodami, zraka, hi\xc5\xa1no higieno, kontrolo hrupa in radioaktivnosti. V letih 1977\xe2\x80\x931983 je vlogo sanitarnega in\xc5\xbeenirja kot zdravstvenega strokovnjaka prepoznala tudi Svetovna Zdravstvena Organizacija.\n_START_SECTION_\nMo\xc5\xbenosti zaposlitve\n_START_PARAGRAPH_\nSanitarni in\xc5\xbeenir se lahko zaposli v organizacijah, ki se ukvarjajo z varovanjem javnega zdravja ali varovanjem okolja, javni zdravstveni zavodi, in\xc5\xa1tituti, projektantska podjetja, podjetja, ki s svojo proizvodno tehnologijo vplivajo na \xc4\x8dlovekovo okolje, podjetja s podro\xc4\x8dja proizvodnje in prometa z \xc5\xbeivili, podjetja, ki se ukvarjajo s higienizacijo, prometom s strupi in kemikalijami, vrtci, domovi za starej\xc5\xa1e ob\xc4\x8dane, kopali\xc5\xa1\xc4\x8da, zdravili\xc5\xa1\xc4\x8da, komunalna podjetja in javna uprava.\n_START_SECTION_\n\xc5\xa0tudijski program\n_START_PARAGRAPH_\nPrenovljeni univerzitetni \xc5\xa1tudijski program Sanitarno in\xc5\xbeenirstvo (Univerza v Ljubljani, Zdravstvena fakulteta) predstavlja posodobitev u\xc4\x8dnih vsebin kot tudi izobra\xc5\xbeevalne filozofije z uvajanjem sodobnej\xc5\xa1ih izobra\xc5\xbeevalnih metod. Vsebina \xc5\xa1tudija je zasnovana tako, da \xc5\xa1tudent pridobi bazi\xc4\x8dna znanja s podro\xc4\x8dij naravoslovnih ved, ki jih aplicira na podro\xc4\x8dje sanitarnega in\xc5\xbeenirstva, osvoji eti\xc4\x8dne, dru\xc5\xbebene in pravne okvire v povezavi z zdravjem in okoljem; v okviru zdravstvenih vsebin osvoji osnove delovanja \xc4\x8dlovekovega telesa, seznani se z obvladovanjem biolo\xc5\xa1kih, kemijskih in fizikalnih agensov, epidemiologijo nalezljivih in nenalezljivih bolezni ter higieno, kar vse nadgradi z in\xc5\xbeenirskimi znanji, ki mu slu\xc5\xbeijo pri pripravi tehni\xc4\x8dnih in tehnolo\xc5\xa1kih re\xc5\xa1itev okoljskih in zdravstvenih problemov.\n_START_SECTION_\nOblike \xc5\xa1tudija\n_START_PARAGRAPH_\nUniverzitetni \xc5\xa1tudijski program Sanitarno in\xc5\xbeenirstvo obsega v vsakem od \xc5\xa1tirih letnikov 60 kreditnih to\xc4\x8dk \xc5\xa1tudijskih obveznosti po ECTS (European Credit Transfer System). Skupen obseg \xc5\xa1tudijskih obveznosti je 240 ECTS. Od skupnega \xc5\xa1tevila kreditnih to\xc4\x8dk je 213 (88,75\xc2\xa0%) obveznih vsebin in 27 (11,25\xc2\xa0%) izbirnih vsebin. Obseg prakti\xc4\x8dnega usposabljanja v delovnem okolju je ovrednoten z 18 ECTS, kar v celotnem programu predstavlja 13,3\xc2\xa0% dele\xc5\xbe. Usposabljanje poteka v u\xc4\x8dnih bazah \xc5\xa1ole pod vodstvom mentorjev, in sicer po drugem in tretjem ter v \xc4\x8detrtem letniku v skupnem obsegu 540 ur ali 14 tednov. Vsebinska podro\xc4\x8dja prakti\xc4\x8dnega usposabljanja se navezujejo na vsebino predmetov, ki jih \xc5\xa1tudentje poslu\xc5\xa1ajo v posameznem letniku in na strokovno specifi\xc4\x8dne kompetence, ki jih \xc5\xa1tudent skozi program postopoma pridobiva.\n_START_SECTION_\nNadaljnji razvoj \xc5\xa1tudijskega programa\n_START_PARAGRAPH_\nPripravlja se tudi \xc5\xa1tudij sanitarnega in\xc5\xbeenirstva na drugi bolonjski stopnji. \xc5\xa0tudij za pridobitev naziva magister stroke bo trajal \xc5\xa1e dodatno leto po zaklju\xc4\x8dku prve stopnje, \xc5\xa1tudentje pa bodo glede na svoje zanimanje izbrali posamezno \xc5\xa1tudijsko podro\xc4\x8dje, v okviru katerega bodo \xc5\xa1e poglobili pridobljena znanja. Glede na trenutno veljavno zakonodajo in na predvidene vstopne pogoje se bodo v \xc5\xa1tudij na drugi stopnji (magisterij stroke) lahko vklju\xc4\x8dili tudi diplomanti visoko\xc5\xa1olskega strokovnega \xc5\xa1tudijskega programa Sanitarno in\xc5\xbeenirstvo.'